text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 18 февруари 2013 година
  относно надзора, фитосанитарните проверки и мерките по отношение на дървения опаковъчен материал, действително използван при транспорта на определени стоки с произход от Китай
  (нотифицирано под номер C(2013) 789)
  (2013/92/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 2000/29/ЕО на Съвета от 8 май 2000 г. относно защитните мерки срещу въвеждането в Общността на вредители по растенията или растителните продукти и срещу тяхното разпространение в Общността (1), и по-специално член 16, параграф 3, третото изречение от нея,
  като има предвид, че:
  (1)
  Дървеният опаковъчен материал, действително използван при транспорта към Съюза на предмети от всякакъв вид, следва да отговаря на изискванията, посочени в част А, раздел I, точки 2 и 8 от приложение IV към Директива 2000/29/ЕО.
  (2)
  Фитосанитарните проверки, извършени наскоро от държавите членки, сочат, че дървеният опаковъчен материал, действително използван при транспорта на определени стоки с произход от Китай, е бил заразен с вредители, а именно с Anoplophora glabripennis (Motschulsky), което е довело до възникването на огнища на посочените вредители в Австрия, Франция, Германия, Италия, Нидерландия и Обединеното кралство.
  (3)
  Поради това дървеният опаковъчен материал, използван за тези стоки, следва да подлежи на надзора, посочен в член 13, параграф 1 от Директива 2000/29/ЕО, на фитосанитарните проверки, упоменати в член 13а, параграф 1, буква б), подточка iii) от посочената директива, и при необходимост, на мерките, установени в член 13в, параграф 7 от същата директива. Резултатите от посочените фитосанитарни проверки следва да бъдат съобщавани на Комисията.
  (4)
  Въз основа на резултатите, съобщени на Комисията, в срок до 31 май 2014 г. следва да бъде извършен преглед на ефикасността на настоящото решение и да бъдат преценени фитосанитарните рискове, свързани с вноса в Съюза на дървен опаковъчен материал, използван при транспорта на определени стоки с произход от Китай.
  (5)
  Настоящото решение следва да се прилага до 31 март 2015 г.
  (6)
  Мерките, предвидени в настоящото решение, са в съответствие със становището на Постоянния фитосанитарен комитет,
  ПРИЕ НАСТОЯЩОТО РЕШЕНИЕ:
  Член 1
  Определения
  За целите на настоящото решение се прилагат следните определения:
  а)
  „дървен опаковъчен материал“ е дървен материал или продукти от дърво, които се използват за подпора, защита или пренасяне на стока, във вид на каси, касетки, щайги, барабани и подобни амбалажи, обикновени палети, бокс-палети и други товароносители, подпори за палети и помощен и постелъчен материал (дънедж) и понастоящем са използвани при транспорта на предмети от всякакъв вид; тук не спада преработеният дървен материал, произведен чрез слепване, нагряване или обработка под налягане, или комбинация от тези процеси, нито опаковъчният материал, изцяло направен от дървесина с максимална дебелина от 6 mm;
  б)
  „определени стоки“ означава стоки с произход от Китай, внасяни в Съюза, като са обозначавани с изброените в приложение I кодове от Комбинираната номенклатура и отговарят на описанията, установени в приложение I към Регламент (ЕИО) № 2658/87 на Съвета (2);
  в)
  „пратка“ означава количество стоки, обхванати от единен документ, необходим за целите на митническите или други видове формалности.
  Член 2
  Надзор
  1. Дървеният опаковъчен материал от всяка пратка, съдържаща определените стоки, подлежи на митнически надзор съгласно член 37, параграф 1 от Регламент (ЕИО) № 2913/92 на Съвета (3) и на надзор от страна на отговорните официални органи, както е посочено в член 13, параграф 1 от Директива 2000/29/ЕО. Определените стоки могат да бъдат поставени под някой от митническите режими, установени в член 4, параграф 16, букви а), г), д), е) и ж) от Регламент (ЕИО) № 2913/92, само ако са изпълнени формалностите, посочени в член 3.
  2. Отговорните официални органи могат да изискват от летищните власти, пристанищните власти, вносителите или операторите, съгласно договореностите, постигнати между тях, да уведомят предварително, веднага щом узнаят за предстоящото пристигане на такива пратки, митническата служба на входния пункт и официалния орган на входния пункт.
  Член 3
  Фитосанитарни проверки
  Дървеният опаковъчен материал от пратки, съдържащи определените стоки, подлежи на фитосанитарните проверки, предвидени в член 13а, параграф 1, буква б), подточка iii) от Директива 2000/29/ЕО, при минималните честоти, установени в приложение I към настоящото решение, за да се потвърди, че дървеният опаковъчен материал отговаря на изискванията, определени в част A, раздел I, точки 2 и 8 от приложение IV към Директива 2000/29/ЕО.
  Фитосанитарните проверки се извършват на входния пункт в Съюза или на местоназначението, определено в съответствие с Директива 2004/103/ЕО на Комисията (4), която се прилага mutatis mutandis.
  Член 4
  Мерки в случай на несъответствие
  Ако фитосанитарните проверки, посочени в член 3, покажат несъответствие с част A, раздел I, точки 2 и 8 от приложение IV към Директива 2000/29/ЕО или заразяване на дървения опаковъчен материал с вредителите, изброени в част А от приложение I към посочената директива, съответната държава членка незабавно прилага по отношение на несъответстващия на изискванията дървен опаковъчен материал някоя от мерките, предвидени в член 13в, параграф 7 от същата директива.
  Член 5
  Докладване
  Без да се засягат разпоредбите на Директива 94/3/ЕО на Комисията (5), държавите членки, като използват образеца, посочен в приложение II, предоставят на Комисията информация за броя на извършените в съответствие с членове 2 и 3 от настоящото решение фитосанитарни проверки и за резултатите от тях в следните срокове: до 31 октомври 2013 г. за периода от 1 април 2013 г. до 30 септември 2013 г., до 30 април 2014 г. за периода от 1 октомври 2013 г. до 31 март 2014 г., до 31 октомври 2014 г. за периода от 1 април 2014 г. до 30 септември 2014 г. и до 30 април 2015 г. за периода от 1 октомври 2014 г. до 31 март 2015 г.
  Член 6
  Преглед
  Настоящото решение подлежи на преглед не по-късно от 31 май 2014 г.
  Член 7
  Влизане в сила и срок на прилагане
  Настоящото решение влиза в сила на 1 април 2013 г.
  Прилага се до 31 март 2015 г.
  Член 8
  Адресати
  Адресати на настоящото решение са държавите членки.
  Съставено в Брюксел на 18 февруари 2013 година.